มั่นใจ "การแยกกักตัว" มีความปลอดภัย ยืนยันมีแพทย์ดูแลใกล้ชิด
พญ.อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโควิด-19 เปิดเผยผลการประชุม ศบค.วาระพิเศษที่มีการหารือในหลายประเด็น  หนึ่งในนั้นคือ การปรับแนวทางการดูแลผู้ป่วยโดยเฉพาะกลุ่มสีเขียวเพื่อให้มีเตียงรองรับผู้ป่วยที่มีอาการหนัก โดยใช้การแยกกักแบบ Home Isolation และ Community Isolation โดยอธิบดีกรมการแพทย์ได้เน้นย้ำที่ประชุมว่าการแยกกักที่บ้าน (Home Isolation) ได้มีการทดลอง โดย รพ.ราชวิถี รพ.รามาธิบดี และรพ.จุฬาลงกรณ์ ตั้งแต่เดือนพฤษภาคม มีตัวอย่างศึกษาเกินพันคน พบว่ามีผลการศึกษาในระดับน่าพอใจ มั่นใจได้ว่าระบบแยกกักที่บ้านสามารถดูแลพี่น้องประชาชนได้อย่างปลอดภัยมั่นใจแยกกักที่บ้านไม่ถูกทอดทิ้ง ผู้ช่วยโฆษก ศบค. กล่าวถึงประเด็นนี้ว่า ผู้ป่วยที่เข้าสู่ระบบแยกกักที่บ้านจะมีการติดตามประเมินอาการด้วย Tele Medicine พร้อมจัดชุดของจำเป็นสำหรับผู้ป่วยในช่วงติดตามอาการ  อุปกรณ์วัดอุณหภูมิ  เครื่องตรวจวัดออกซิเจน อาหาร 3 มื้อ ยา เช่น ฟ้าทะลายโจร ฟาวิพิราเวียร์ หรือยาอื่นๆ ที่จำเป็นทั้งนี้ บุคลากรทางการแพทย์จะประเมิน สอบถามอาการโดยโทรศัพท์พูดคุย (Tele Medicine) ดูแลอย่างมีมาตรฐานและปลอดภัย ที่สำคัญผู้ป่วยกลุ่มนี้ไม่ต้องใช้การบำบัดด้วยออกซิเจน (Oxygen therapy) นอกจากนี้ยังมีภาควิชาจิตเวชศาสตร์ จุฬาฯ ร่วมประเมินสุขภาพจิตพร้อมให้กำลังใจ ซึ่งอยู่ในมาตรการแยกกักที่บ้านด้วย กทม.ตั้งศูนย์พักคอย 21 ศูนย์ สร้างความมั่นใจไม่แพร่เชื่อสู่ชุมชนนอกจากนี้ ศบค.กล่าวถึงมาตรการ Community Isolation สำหรับผู้ป่วยที่ติดเชื้อเป็นกลุ่มก้อนในชุมชนหรือโรงงาน เช่น บางโรงงานที่มีพื้นที่อาจจะแบ่งสถานที่เพื่อกักตัวรวมกันได้ผู้ป่วยที่เข้า Community Isolation ซึ่งต้องตรวจวัดการติดเชื้อด้วยวิธี RT-PCR ก่อน ส่วนการตั้งศูนย์พักคอยฯ ประชาชนในชุมชนนั้นๆ ต้องยอมรับ โดยจัดการสิ่งแวดล้อมด้านระบายน้ำและกำจัดขยะอย่างเหมาะสมเพื่อป้องกันการแพร่ระบาดในชุมชนและให้ประชาชนเกิดความมั่นใจและได้รับความปลอดภัยสูงสุด ปัจจุบัน กทม.ได้ตั้งศูนย์พักคอยรอการส่งต่อ จำนวน 21 ศูนย์ รองรับผู้ป่วยได้ 2,950 เตียง ลักษณะเป็นโรงพยาบาลสนามในชุมชนขนาดเล็ก จำนวนไม่เกิน 200 เตียง เช่นอาคารปฏิบัติธรรมวัดอินทรวิหารซึ่งเป็นอาคารหลายชั้น ได้จัดชั้น 1 รองรับพระภิกษุสงฆ์ที่ติดเชื้อ วัดสะพาน ศูนย์สร้างสุขทุกวัย ค่ายลูกเสือกรุงเทพวันวาน วัดศรีสุดารามวรวิหาร ปรับเพิ่มการให้ยาฟ้าทะลายโจร เพื่อลดความรุนแรงของอาการผู้ช่วยโฆษก ศบค.กล่าวเพิ่มเติมว่า กรมการแพทย์แผนไทยและการแพทย์ทางเลือกได้รายงานถึงประสิทธิภาพการใช้ยาฟ้าทะลายโจร ซึ่งได้ศึกษา วิจัยในโรงพยาบาลสนามและใช้รักษากับผู้ป่วยที่แยกกักที่บ้านแล้ว ผลการศึกษาเป็นที่น่าพอใจและจะขยายไปใช้ต่อในศูนย์พักคอยฯ ปัจจุบันสำนักงานหลักประกันสุขภาพแห่งชาติ ได้รับรองให้ฟ้าทะลายโจรรักษาโควิด -19 ในผู้ป่วยที่อาการไม่รุนแรงหรือระดับสีเขียวได้และเป็นสิทธิประโยชน์ในระบบหลักประกันสุขภาพแห่งชาติด้วย